ประเทศบาห์เรน ศูนย์กลางการเงินแห่งตะวันออกกลาง
รู้หรือไม่ว่า.. ประเทศบาห์เรน ถือเป็นประเทศแรกแถบอ่าวอาหรับที่ขุดพบน้ำมันดิบตั้งแต่ปี 1931  หรือกว่า 88 ปีที่แล้ว  แต่ปัจจุบัน ประเทศบาห์เรนกลายมาเป็นศูนย์กลางธนาคารแห่งอ่าวเปอร์เซีย..  ประเทศนี้น่าสนใจอย่างไร? ลงทุนแมนจะเล่าให้ฟัง
7 ก.พ. 2562

ประเทศบาห์เรน ศูนย์กลางการเงินแห่งตะวันออกกลาง / โดย ลงทุนแมน
รู้หรือไม่ว่า..
ประเทศบาห์เรน ถือเป็นประเทศแรกแถบอ่าวอาหรับที่ขุดพบน้ำมันดิบตั้งแต่ปี 1931
หรือกว่า 88 ปีที่แล้ว
แต่ปัจจุบัน ประเทศบาห์เรนกลายมาเป็นศูนย์กลางธนาคารแห่งอ่าวเปอร์เซีย..
ประเทศนี้น่าสนใจอย่างไร?
ลงทุนแมนจะเล่าให้ฟัง
จริงๆ แล้ว ประเทศบาห์เรนมีลักษณะทางภูมิศาสตร์เป็นเกาะตั้งอยู่บริเวณอ่าวเปอร์เซีย
มีพื้นที่ประมาณ 765 ตารางกิโลเมตร ใหญ่กว่าจังหวัดภูเก็ตประมาณ 1.2 เท่า
หากเราพูดถึงภาพรวมเศรษฐกิจ
GDP ประเทศบาห์เรน 1.1 ล้านล้านบาท
GDP ประเทศไทย 14.2 ล้านล้านบาท
ในขณะที่ ประชากรในประเทศบาห์เรนมีเพียง 1.5 ล้านคน
ทำให้รายได้เฉลี่ยประชากรบาห์เรนสูงถึง 51,650 บาท ต่อเดือน
คิดเป็น 3.6 เท่าค่าเฉลี่ยรายได้ของคนไทย
แต่ที่น่าสนใจคือ ในปัจจุบันสัดส่วนประชากรในประเทศบาห์เรน คิดเป็น
ชาวบาห์เรน 46.0%
ชาวเอเชีย 45.5% (ส่วนใหญ่เป็นชาวเอเชียใต้ เช่น ชาวอินเดีย)
ชาวอาหรับ 4.7%
ชาวแอฟริกา 1.6%
และอื่นๆ อีก 2.2%
หมายความว่าตอนนี้ประเทศบาห์เรนมีประชากรท้องถิ่นน้อยกว่าชาวต่างชาติ ซึ่งเรื่องนี้เกิดมาจากนโยบายแรงงานต่างประเทศที่ทำให้สัดส่วนของชาวบาห์เรนน้อยลงเรื่อยๆ
สำหรับตัวเลขชาวไทยที่อยู่ในประเทศบาห์เรนมีประมาณ 2,000 คน ส่วนใหญ่เป็นแรงงานช่างฝีมือในอุตสาหกรรมรถยนต์ และทอผ้า..
แล้วธุรกิจที่เป็นเศรษฐกิจสำคัญในประเทศบาห์เรนคืออะไร?
จริงๆ แล้ว..
ประเทศบาห์เรนถือเป็นประเทศแรกแถบอ่าวอาหรับที่ขุดพบน้ำมันดิบตั้งแต่ 87 ปีที่แล้ว
ซึ่งการค้นพบครั้งนั้นกลายมาเป็นธุรกิจหลักของประเทศ
อย่างไรก็ตาม
ด้วยความที่ประเทศเป็นเกาะขนาดเล็ก
จึงทำให้ปริมาณสำรองน้ำมันและก๊าซธรรมชาติของประเทศมีน้อยกว่าประเทศเพื่อนบ้าน
พอเรื่องเป็นแบบนี้
รัฐบาลประเทศบาห์เรนจึงปรับกลยุทธ์โดยการส่งเสริมธุรกิจเหมืองแร่, การท่องเที่ยว รวมไปถึงการพัฒนาให้ประเทศเป็นศูนย์กลางทางการเงินของภูมิภาค
อีกหนึ่งปัจจัยที่สำคัญคือ การลดความผันผวนของเศรษฐกิจที่จะแปรผันตามทรัพยากรน้ำมันมากเกินไป..
เรื่องนี้จึงถูกสะท้อนออกมาเป็น
ภาพรวมของ GDP ประเทศบาห์เรนในปัจจุบัน ที่มาจาก
งานบริการ 61.5%
อุตสาหกรรม 38.2%
เกษตรกรรม 0.3%
แล้วบริษัทมูลค่ามากสุดในประเทศบาห์เรนทำธุรกิจอะไร?
อันดับ 1 Ahli United Bank (ธนาคาร) มีมูลค่าประมาณ 2 แสนล้านบาท
อันดับ 2 National Bank of Bahrain (ธนาคาร) 8 หมื่นล้านบาท
อันดับ 3 Aluminium Bahrain (เหมืองแร่) 7 หมื่นล้านบาท
อันดับ 4 Bank of Bahrain and Kuwait (การเงิน) 4 หมื่นล้านบาท
อันดับ 5 GFH Financial Group (การเงิน) 3 หมื่นล้านบาท
จากอันดับดังกล่าวแสดงให้เห็นว่า 4 ใน 5 บริษัทใหญ่สุดในประเทศบาห์เรนทำธุรกิจการเงิน การธนาคาร
ส่วนลูกค้าของธนาคารบาห์เรนก็คือ ประเทศในกลุ่มผู้ส่งออกน้ำมันยักษ์ใหญ่บริเวณอ่าวอาหรับนั่นเอง..
เรื่องนี้จึงส่งผลให้ สินทรัพย์ของกลุ่มธนาคารในประเทศบาห์เรนมีมูลค่าสูงถึง 6 ล้านล้านบาท ซึ่งมีมูลค่ามากกว่า GDP ในประเทศบาห์เรนสูงกว่า 5 เท่า..
แล้วความสัมพันธ์ระหว่างประเทศบาห์เรนและประเทศไทยเป็นอย่างไร?
ปีล่าสุด ประเทศไทยกับบาห์เรนมีการค้าขายระหว่างกันมูลค่ารวม 9 พันล้านบาท
แบ่งออกเป็น
ภาคการส่งออกสินค้า เช่น เหล็ก เครื่องกลและอัญมณี มูลค่ารวม 4.9 พันล้านบาท
ภาคการนำเข้าสินค้า เช่น สินแร่โลหะ เคมีภัณฑ์ และครื่องจักรกล 4.1 พันล้านบาท..
ปิดท้ายด้วยสิ่งที่น่าสนใจ
รู้หรือไม่ว่า สกุลเงินบาห์เรน หรือ ดีนาร์บาห์เรน
เป็นสกุลเงินที่แพงสุดเป็นอันดับ 2 ของโลก
ถ้าเราอยากแลกเงิน 1 ดีนาร์บาห์เรน จะต้องใช้เงิน 83 บาท..
----------------------
อ่านสรุปเรื่อง อัตราแลกเปลี่ยน แบบเข้าใจง่ายๆ ได้ที่ 
ติดตามเรื่องน่าสนใจอื่นๆ ได้ที่เพจลงทุนแมน ในแอปพลิเคชัน blockdit โหลดเลยที่ 
----------------------
References
-Thai workers and labour force in Bahrain, CEIC Data
-Banking Sector, Banksbahrain.org
-Economic Outlook, World Fact (CIA)
-Export Import, Prachachart
-Thaibiz